তৃতীয় বিশ্বের দেশগুলি থেকে অভিবাসন বন্ধ করব! হুঁশিয়ারি ট্রাম্পের

ওয়েব ডেস্ক : বৃহস্পতিবার ভোরে হোয়াইট হাউসে ঘটেছিল বন্দুবাজের হামলা। সেই ঘটনার পরেই বড় ঘোষণা করলেন মার্কিন প্রেসিডেন্ট ডোনাল্ড ট্রাম্প (Donald Trump)। তিনি হুঁশিয়ারি দিয়ে জানালেন, তৃতীয় বিশ্বের (Third World Countries) সমস্ত দেশ থেকে অভিবাসন বন্ধ করে দেওয়া হবে। নিজের সোশাল মিডিয়া হ্যান্ডেল ট্রুথ সোশালে এই পোস্ট করেন বর্ষীয়ান রিপাবলিকান নেতা।

বৃহস্পতিবার ভোরে গুলি চালানোর ঘটনা ঘটে হোয়াইট হাউসের (White House) সামনে। সেই ঘটনায় ওয়েস্ট ভার্জিনিয়া স্টেট ন্যাশনাল গার্ডের দুই সদস্য গুরুতর আহত হন। জানা যাচ্ছে, রহমানউল্লাহ লাকনওয়াল নামে আফগানিস্তানের এক নাগরিক এই হামলার সঙ্গে জড়িত। এর পরেই ট্রুথ সোশালে ট্রাম্প লিখেছেন, “যে সময় আমরা প্রযুক্তিগতভাবে অগ্রসর হয়েছি, সেই সময়েই অভিবাসন নীতি অনেক ক্ষেত্রেই সেই অগ্রগতিকে ক্ষয় করেছে। বহু মানুষের জীবনযাত্রার মানকে খারাপ করেছে। আমি স্থায়ীভাবে তৃতীয় বিশ্বের দেশগুলি থেকে অভিবাসন সম্পূর্ণভাবে বন্ধ করে দেব, যাতে মার্কিন ব্যবস্থা পুরোপুরি পুনরুদ্ধার হতে পারে। ”

আরও খবর : আমেরিকায় গ্রিন কার্ডের ইন্টারভিউতে গিয়ে গ্রেফতার হচ্ছেন দম্পত্তিরা!

সঙ্গে তিনি লিখেছেন, “বাইডেন প্রশাসনের আমলে যে লক্ষ লক্ষ অবৈধ অভিবাসীকে দেশে ঢোকার অনুমতি দেওয়া হয়েছে, যার মধ্যে ‘ঘুমন্ত’ জো বাইডেন (Joe Biden)’-এর অটোপেন (স্বয়ংক্রিয় স্বাক্ষর) দিয়ে সই হওয়া ফাইলও রয়েছে, সেগুলিকে বাতিল করা হবে। যারা আমেরিকার সম্পদ নয় অথবা আমাদের দেশকে ভালোবাসতে অক্ষম, তাদের অপসারণ করা হবে। আমাদের দেশের নাগরিক নন, এমন কাউকে কোনও ধরনের ফেডারেল সুবিধা বা ভর্তুকি দেওয়া হবে না। যারা দেশের শান্তি-শৃঙ্খলা নষ্ট করে, তাদের নাগরিকত্ব খারিজ করা হবে। যে কোনও বিদেশিকে বহিষ্কার করা হবে যদি তারা সরকারি বোঝা হয়ে দাঁড়ায়, নিরাপত্তার ঝুঁকি সৃষ্টি করে বা পশ্চিমা সভ্যতার সঙ্গে অসামঞ্জস্যপূর্ণ হয়।”

ট্রাম্প (Trump) জানিয়েছেন, ‘এই লক্ষ্যগুলির উদ্দেশ্য হল অবৈধ ও বিঘ্ন সৃষ্টিকারী জনসংখ্যাকে বড় মাত্রায় হ্রাস করা। যার মধ্যে ওই অনুমোদনহীন এবং অবৈধ ‘অটোপেন’ স্বাক্ষরের মাধ্যমে অনুমোদিত ব্যক্তিরাও অন্তর্ভুক্ত। শুধুমাত্র ‘রিভার্স মাইগ্রেশন’ই এই পরিস্থিতিকে পুরোপুরি ঠিক করতে পারে।’

প্রসঙ্গত, আমেরিকায় দ্বিতীয় বার ক্ষমতায় আসার পরেই অভিবাসন নিয়ে কড়া অবস্থান নিয়েছেন প্রেসিডেন্ট ডোনাল্ড ট্রাম্প। সম্প্রতি গ্রিন কার্ডের জন্য আবেদনকারীদের ইন্টারভিউয়ের সময় গ্রেফতার করা হয়েছে। এ সব নিয়ে বিতর্ক চলছে। তার মাঝেই তৃতীয় বিশ্বের জন্য আমেরিকার দরজা বন্ধ করার কথা জানালেন ট্রাম্প।